На основу члана 13. Закона о јавним службама („Службени гласник Републике Србије“, број 42/91, 71/94, 79/2005 – др. закон, 81/2005 – испр. др. закона, 83/2005 – испр. др. закона и 83/2014 – др. закон), члана 23. став 1. и члана 26. Закона о култури („Службени гласник РС“, број 72/2009, 13/2016 и 30/2016 – испр.) и члана 37. став 1. тачка 9.) Статута Града Ниша („Службени лист Града Ниша“, број 88/2008 и 143/2016)

Скупштина Града Ниша на седници од \_\_\_.\_\_\_.2018.године доноси

**ОДЛУКУ**

**О ИЗМЕНАМА И ДОПУНАМА ОДЛУКЕ О ОСНИВАЊУ**

**УСТАНОВЕ ДЕЧИЈИ ЦЕНТАР НИШ**

Члан 1.

У Одлуци о оснивању Установе Дечији центар Ниш („Службени лист Града Ниша“, број 14/2010 – пречишћен текст, 94/2010 и 138/2017) назив Одлуке мења се и гласи:

**„ОДЛУКА О ОСНИВАЊУ ДЕЧИЈЕГ КУЛТУРНОГ ЦЕНТРА НИШ“**

Члан 2.

Члан 1. мења се и гласи:

„Члан 1.

Град Ниш оснива установу Дечији културни центар Ниш (у даљем тексту: Установа).“

Члан 3.

Члан 3. мења се и гласи:

„Члан 3.

Претежна делатност Установе је:

90.04 – Рад уметничких установа.

Установа не може променити претежну делатност без претходне сагласности оснивача.

Поред делатности из става 1. овог члана, Установа може обављати и друге делатности утврђене статутом, уз сагласност оснивача.”

Члан 4.

Члан 4. мења се и гласи:

„Члан 4.

„Средства за рад и пословни простор неопходан за рад Установе обезбеђује оснивач.

Земљиште, зграде и друга средства која су стечена, односно која Установа стекне, су у јавној својини и користе се за обављање делатности утврђене овом oдлуком у складу са законом.“

Члан 5.

После члана 5. додају се чланови 5а. и 5б. и гласе:

„Члан 5а.

Градоначелник Града Ниша и Установа закључују уговор о финансирању програма у трајању од једне године.

Члан 5б.

Оснивач прати рад и услове рада Установе и учествује у отклањању околности које би могле негативно да утичу на делатност Установе.

Оснивач има право:

* да директору и Управном одбору предлаже мере у циљу остваривања делатности Установе,
* да тражи подношење редовног годишњег извештаја, као и других извештаја о раду и пословању Установе,
* да разматра све иницијативе и предмете који се односе на обезбеђење услова за остваривање функције и задатака Установе и у оквиру своје надлежности предузима потребне мере за њихову реализацију.“

Члан 6.

Члан 7. мења се и гласи:

„Члан 7.

Директор Установе именује се на основу претходно спроведеног јавног конкурса, на период од четири године и може бити поново именован.

Јавни конкурс из става 1. овог члана расписује и спроводи Управни одбор Установе.

Јавни конкурс из става 1. овог члана расписује се 60 дана пре истека мандата директора.

Јавни конкурс из става 1. овог члана објављује се на сајту Националне службе за запошљавање и у најмање једним дневним новинама које се дистрибуирају на целој територији Републике Србије.

Кандидати за директора Установе морају имати високо образовање и најмање пет година радног искуства у струци. Остали услови за избор кандидата за директора Установе утврђују се статутом Установе.

Кандидат за директора дужан је да предложи програм рада и развоја Установе, као саставни део конкурсне документације.

Рок за подношење пријава на јавни конкурс не може бити краћи од осам ни дужи од петнаест дана од дана оглашавања јавног конкурса. Неблаговремене, недопуштене, неразумљиве или непотпуне пријаве и пријаве уз које нису приложени сви потребни докази, Управни одбор одбацује закључком против кога се може изјавити посебна жалба оснивачу у року од три дана од дана достављања закључка.

Жалба из става 7. овог члана не задржава извршење закључка.

Управни одбор Установе обавља разговор са кандидатима који испуњавају услове из конкурса и у року од 30 дана од дана завршетка јавног конкурса доставља Скупштини Града образложен предлог листе кандидата (у даљем тексту: листа). Листа садржи мишљење Управног одбора о стручним и организационим способностима сваког кандидата и записник о обављеном разговору.

Скупштина Града именује директора са листе.

Јавни конкурс није успео ако Управни одбор утврди да нема кандидата који испуњава услове да уђе у изборни поступак, о чему је дужан да обавести Скупштину Града, односно уколико Скупштина Града не именује директора Установе са листе.

Дужност директора Установе престаје на начин и под условима предвиђеним законом.“

Члан 7.

После члана 7. додају се чланови 7а. и 7б. и гласе:

„Члан 7а.

Скупштина Града може именовати вршиоца дужности директора Установе, без претходно спроведеног јавног конкурса, у случају када директору престане дужност пре истека мандата, односно када јавни конкурс за директора није успео.

Вршилац дужности директора може обављати ту функцију најдуже једну годину.

Вршилац дужности директора мора да испуњава услове за избор кандидата за директора из члана 7. став 5 ове одлуке.

Вршилац дужности директора има сва права, обавезе и овлашћења директора.

Члан 7б.

Директор Установе:

1) организује и руководи радом Установе;

2) доноси акт о организацији и систематизацији послова и друга општа акта у складу са законом и статутом Установе;

3) извршава одлуке Управног одбора Установе;

4) заступа Установу;

5) стара се о законитости рада Установе;

6) одговоран је за спровођење програма рада Установе;

7) одговоран је за материјално-финансијско пословање Установе;

8) врши друге послове утврђене законом и статутом Установе.

Градоначелник Града Ниша даје сагласност на акт о организацији и систематизацији послова.“

Члан 8.

Члан 8. мења се и гласи:

„Члан 8.

Установом управља Управни одбор.

Управни одбор Установе има пет чланова.

Чланове Управног одбора именује и разрешава Скупштина Града из реда истакнутих стручњака и познавалаца културне делатности.

Председника Управног одбора именује Скупштина Града из реда чланова Управног одбора.

Један члан Управног одбора именује се из реда запослених у Установи и то из реда носилаца основне, односно програмске делатности, на предлог репрезентативног синдиката Установе, а уколико не постоји репрезентативни синдикат, на предлог већине запослених.

Састав Управног одбора треба да обезбеди заступљеност од најмање 30% представника мање заступљеног пола.

Чланови Управног одбора именују се на период од четири године и могу бити именовани највише два пута.

У случају спречености председника Управног одбора, седницу Управног одбора може заказати и њој председавати најстарији члан Управног одбора.

Дужност члана Управног одбора Установе престаје на начин и под условима предвиђеним законом.“

Члан 9.

После члана 8. додаје се члан 8а. и гласи:

„Члан 8а.

Скупштина Града може, до именовања председника и чланова Управног одбора Установе, да именује вршиоце дужности председника и чланова Управног одбора.

Скупштина Града може именовати вршиоце дужности председника и члана Управног одбора Установе и у случају када председнику, односно члану Управног одбора предстане дужност пре истека мандата.

Вршилац дужности председника, односно члана Управног одбора може обављати ту функцију најдуже једну годину.“

Члан 10.

Члан 9. мења се и гласи:

„Члан 9.

Управни одбор Установе:

1) доноси статут;

2) доноси друге опште акте Установе, предвиђене законом и статутом;

3) утврђује пословну и развојну политику;

4) одлучује о пословању Установе;

5) доноси програме рада Установе, на предлог директора;

6) доноси годишњи финансијски план;

7) усваја годишњи обрачун;

8) усваја годишњи извештај о раду и пословању;

9) даје предлог о статусним променама, у складу са законом;

10) даје предлог Скупштини Града о кандидату за директора;

11) закључује уговор о раду са директором, на одређено време, до истека рока на који је изабран, односно до његовог разрешења, а када је за директора именовано лице које је већ запослено у истој установи културе на неодређено време, закључује анекс уговора о раду, у складу са законом о раду;

12) одлучује о другим питањима утврђеним законом и статутом.

Скупштина Града даје сагласност на акте из става 1. тачка 1), 5) и 6) овог члана.“

Члан 11.

Члан 10. мења се и гласи:

„Члан 10.

Надзорни одбор обавља надзор над пословањем Установе.

Надзорни одбор има три члана.

Чланове Надзорног одбора именује и разрешава Скупштина Града.

Председника Надзорног одбора именује Скупштина Града из реда чланова Надзорног одбора.

Један члан Надзорног одбора именује се из реда запослених у Установи, на предлог репрезентативног синдиката Установе, а уколико не постоји репрезентативни синдикат, на предлог већине запослених.

Састав Надзорног одбора треба да обезбеди заступљеност од најмање 30% представника мање заступљеног пола.

Чланови Надзорног одбора именују се на период од четири године и могу бити именовани највише два пута.

За члана Надзорног одбора не може бити именовано лице које је члан Управног одбора Установе.

У случају спречености председника Надзорног одбора, седницу Надзорног одбора може заказати и њој председавати најстарији члан Надзорног одбора.

Дужност члана Надзорног одбора установе престаје на начин и под условима предвиђеним законом.“

Члан 12.

После члана 10. додају се чланови 10а. и 10б. и гласе:

„Члан 10а.

Скупштина Града може до именовања председника и чланова Надзорног одбора да именује вршиоце дужности председника и чланова Надзорног одбора.

Скупштина Града може именовати вршиоце дужности председника и члана Надзорног одбора Установе и у случају када председнику, односно члану Надзорног одбора престане дужност пре истека мандата.

Вршилац дужности председника, односно члана Надзорног одбора може обављати ту функцију најдуже једну годину.

Члан 10б.

Надзорни одбор, најмање једанпут годишње, подноси извештај о свом раду Скупштини Града.“

Члан 13.

Установа је у обавези да усагласи статут са овом одлуком у року од 30 дана од дана ступања на снагу ове одлуке.

Члан14.

Овлашћује се Служба за послове Скупштине Града да сачини и објави пречишћен текст Одлуке.

Члан 15.

Ова одлука ступа на снагу осмог дана од дана објављивања у „Службеном листу Града Ниша“, а примењиваће се од 1.1.2019. године, осим члана 14. који ће се примењивати од дана ступања на снагу Одлуке.

Број:\_\_\_\_\_\_\_\_\_\_\_\_\_\_

У Нишу, \_\_\_\_\_\_\_\_\_\_ године

СКУПШТИНА ГРАДА НИША

Председник

Мр Раде Рајковић

***О б р а з л о ж е њ е***

Правни основ за доношење ове Одлуке садржан је у Закону о јавним службама („Службени гласник РС“, број 42/91, 71/94, 79/2005 – др. закон, 81/2005 – испр.др. закона, 83/2005 – испр. др. закона и 83/2014 – др. закон), Закону о култури („Службени гласник РС“, број 72/2009, 13/2016 и 30/2016 – испр.) и Статуту Града Ниша („Службени лист Града Ниша“, број 88/2008 и 143/2016).

Решењeм Народног одбора Општине Ниш од 22.11.1959. године основан је Пионирски дом "Станко Пауновић" у Нишу. Установа је 1992. године променила назив у Дечји културно образовни центар. 1999. године Установи је припојено дечије одмаралиште Дивљана, а Установа је променила назив у Дечији културно образовни и рекреативни центар. Одлуком о изменама и допунама Одлуке о оснивању Установe Дечиiи културно образовни и рекреативни центар Ниш (''Службени лист Града Ниша'', број 84/2009), је извршено издвајање Дечијег одмаралишта „Дивљана“, које је постало посебна установа, а Установа је променила назив у Дечији центар.

Установа Дечији центар је регистрована за прететежну делатност -85.59 - Остало образовање, чиме је сврстана у област образовања. Установа се обратила захтевом за измену оснивачког акта, тако што би претежна делатност била 90.04 – Рад уметничких установа, чиме би се сврстала у установе у области културе.

Измена претежне делатности подразумева измену оснивачког акта и у другиом деловима у циљу усаглашавања са Законом о култури.

Доношењем ове одлуке неће се ангажовати додатна средства из буџета Града за 2018. годину, с обзиром на то да ће се Одлука примењивати од 1.1.2019. године.

Доношење Одлуке ће производити следеће финансијске ефекте на буџет Града за 2019. и наредне године:

* на економској класификацији 411-плате, додаци и накнаде запосленима (зараде) планира се повећање у износу од 3.620.000 динара;
* на економској класификацији 412-социјални доприноси на терет послодавца планира се повећање у износу од 583.000 динара;
* на економској класификацији 465-остале дотације и трансфери планира се повећање у износу од 420.000 динара.

На основу изложеног, предлаже се доношење Одлуке о изменама и допунама Одлуке о оснивању Дечијег центра Ниш.

Секретар

Секретаријата за образовање

Марина Костић

ЧЛАНОВИ ОДЛУКЕ О ОСНИВАЊУ УСТАНОВЕ

ДЕЧИЈИ ЦЕНТАР НИШ КОЈИ СЕ МЕЊАЈУ

Члан 1.

Град Ниш оснива Установу Дечији центар Ниш (у даљем тексту: Установа).

Члан 3.

"Установа се оснива за обављање претежне делатности:

-85.59 - Остало образовање

Допунска делатност Установе је:

-56.10 - Делатности ресторана и покретних угоститељских објеката

-58.11 - Издавање књига

-58.19 - Остала издавачка делатност

-59.20 - Снимање и издавање звучних записа и музике

-79.90 - Остале услуге резервације и делатности повезане с њима

-85.51 - Спортско и рекреативно образовање

-85.52 - Уметничко образовање

-90.01 - Извођачка уметност

-90.02 - Друге уметничке делатности у оквиру извођачке уметности

-93.29 - Остале забавне и рекреативне делатности

Установа не може мењати делатност без сагласности оснивача."

Члан 4.

Имовину Установе чине права својине на покретним и непокретним стварима, новчана средства и хартије од вредности и друга имовинска права, као и право коришћења средстава и добара у државној својини, односно добара од општег интереса.

Средства и добра у државној својини Установа може користити и управљати њима, у складу са законом, овом одлуком и другим прописима Града.

Члан 7.

Директор установе представља и заступа установу, организује и руководи процесом рада и води пословање установе, одговара за законитост рада установе, предлаже програм рада и предузима мере за њихово спровођење, подноси извештаје о пословању и годишњи обрачун, извршава одлуке управног одбора, доноси акт о организацији и систематизацији послова уз сагласност Градоначелника и обавља и друге послове утврђене законом и статутом Установе.

Члан 8.

Управни одбор има пет чланова које именује и разрешава Скупштина Града.

Два члана управног одбора предлажу запослени у Установи, на начин утврђен Статутом Установе.

Решењем о именовању Управног одбора одређује се председник и заменик председника.

Члан 9.

Управни одбор Установе:

- доноси статут, уз сагласност оснивача,

- доноси друге опште акте,

- одлучује о пословању установе,

- доноси програм рада, уз сагласност оснивача,

- усваја извештај о пословању и годишњи обрачун,

- одлучује о коришћењу средстава, у складу са законом,

- обавља и друге послове утврђене законом и Статутом.

Члан 10.

Надзорни одбор има три члана.

Председника и чланове Надзорног одбора именује и разрешава Скупштина Града.

Једног члана надзорног одбора предлажу запослени у Установи, на начин утврђен Стаутом Установе.

Надзорни одбор надзире пословање установе, прегледа годишњи извештај и годишњи обрачун и врши и друге послове предвиђене законом и Статутом.